TLAČOVÁ SPRÁVA

17. máj 2019, Bratislava

PRVÝM 500 VLASTNÍKOM DOMOV, KTORÍ CHCÚ ZATEPLIŤ, DÁ ŠTÁT TISÍCE EUR

**Majitelia starších rodinných domov budú môcť opäť požiadať štát o finančnú podporu na zateplenie. Pre 500 žiadateľov je pripravený príspevok vo výške 8 800 eur na jeden rodinný dom. Rýchlu orientáciu v dotácii ponúka portál Vsetkoozatepleni.sk.**

Vyše 4 milióny eur pripravilo Ministerstvo dopravy a výstavby SR pre majiteľov starších rodinných domov, ktorí v roku 2019 požiadajú o príspevok na zateplenie. Dotačný program, ktorý predstavilo ministerstvo prvýkrát v roku 2016, prešiel zjednodušením a úpravou podmienok. Jednoduchý návod, ako sa v dotácii zorientovať, ponúka stránka [Vsetkoozatepleni.sk](https://vsetkoozatepleni.sk/).

*„Obnova bývania nie je len o energetickej efektívnosti. Príspevkom na zateplenie štát neprispieva na krajšiu fasádu či šetrenie energií, ale odmeňuje tých, ktorí chcú bývať komfortne v zdravšom vnútornom prostredí. Chceme, aby sa do výzvy na podávanie žiadostí zapojilo čo najviac ľudí, preto sme partnerom projektu* [Vsetkoozatepleni.sk](https://vsetkoozatepleni.sk/)*, ktorý jednoducho opisuje postup na získanie štátnej podpory a tiež ponúka ďalšie dôležité informácie k téme bývania,“* hovorí Alexander Prizemin, marketingový riaditeľ spoločnosti ISOVER a dopĺňa: *„Vďaka webovému formuláru vidíme, že ľudia záujem o príspevok majú, ale nerozumejú, ako majú správne postupovať.“* Návštevníci webu tam okrem príspevku na zateplenie rodinného domu teraz nájdu aj prehľad iných dotačných programov od štátu.

Maximálna výška príspevku na zateplenie rodinného domu ostáva oproti minulému roku nezmenená. Samotný príspevok na zateplenie je vo výške 7 000 eur; ak dosiahnete hodnotu potreby tepla pre ultranízkoenergetickú budovu, získate ďalších 1 000 eur navyše. Keďže k žiadosti treba doložiť projektovú dokumentáciu zateplenia či číslo energetického certifikátu, náklady na vypracovanie týchto dokumentov sa rátajú ako oprávnené náklady a z príspevku je na to vyčlenených 800 eur na každú žiadosť. Konečná výška príspevku na jeden rodinný dom sa tak môže vyšplhať na 8 800 eur.

Podľa nových podmienok už vlastníci domov nemusia zháňať stavebnú spoločnosť, ktorá má vydanú licenciu na tepelnoizolačný systém. V praxi to znamená, že zateplenie môžu realizovať aj svojpomocne. V dôvodovej správe k navrhovanej zmene podmienok ministerstvo uviedlo, že vychádza zo súčasnej situácie na trhu, podľa ktorej nie je dostatočné množstvo licencovaných spoločností v jednotlivých regiónoch krajiny. Dodržanie požadovaných technických parametrov na stavby si však ministerstvo skontroluje. Pri svojpomocnom zateplení musia majitelia použiť tepelnoizolačný systém, ktorý má vyhlásenie o parametroch od výrobcu. Toto vyhlásenie je povinnou prílohou k žiadosti o príspevok.

Počas prvých štyroch výziev sa do programu zapojilo 441 vlastníkov domov. V každom kole to bolo menej ľudí, ako určoval stanovený maximálny počet. Žiadosť o príspevok môže podať najviac 500 záujemcov.

Príspevok je vo forme bezhotovostného prevodu priamo na účet žiadateľa a má slúžiť na uhradenie časti nákladov, ktoré si zateplenie domu vyžiadalo. Poslať žiadosť o príspevok môžu žiadatelia pred zateplením aj po ňom, peniaze však štát posiela až po ukončení prác. Žiadosti bude možné podávať cez stránku [zatepluj.sk](https://www.zatepluj.sk/) od 17. júna 2019.

**O spoločnosti ISOVER**

ISOVER je divízia izolačných materiálov francúzskeho koncernu Saint-Gobain. Vyvíja a predáva izolačné materiály v najvyššej kvalite už od roku 1936. Je najväčší výrobca tepelných, akustických a protipožiarnych izolácií s pôsobnosťou a výrobnými závodmi po celom svete. Na Slovensku ISOVER prevádzkuje fabriku na výrobu stavebných izolácií z expandovaného polystyrénu v Trnave a  distribučné sklady v Trnave, Ružomberku a Prešove.

Už niekoľko rokov sa spoločnosť Saint-Gobain a jej divízia ISOVER na rôznych úrovniach zapája do úsilia podporovať trvalo udržateľnú výstavbu presadzovanú Radou pre zelené budovy (GBC). Je členom poradného grémia svetovej rady GBC, partnerom Európskej regionálnej siete (European Regional Network), platinovým členom US GBC a členom viac ako 30 národných rád GBC vo svete. Ako jediná značka na Slovensku tiež ponúka ekologickú službu Zber odrezkov polystyrénu EPS.